KOMISIJOS REGLAMENTAS (EB) Nr. 402/2008
2008 m. gegužės 6 d.
dėl rugių iš Turkijos importavimo taisyklių
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį
atsižvelgdama į 1997 m. spalio 9 d. Tarybos reglamentą (EB) Nr. 2008/97, nustatantį tam tikras specialiųjų susitarimų dėl alyvų aliejaus ir tam tikrų kitų žemės ūkio produktų, kurių kilmės šalis yra Turkija, taikymo taisykles (1), ypač į jo 7 straipsnį,
kadangi:
(1)
1971 m. gruodžio 9 d. Komisijos reglamentas (EEB) Nr. 2622/71 dėl rugių iš Turkijos importavimo taisyklių (2) buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Reglamentu (EB) Nr. 2008/97 Taryba patvirtino rugių importui iš Turkijos skirtų specialių priemonių taikymo taisykles, nustatytas Sutarties, steigiančios Europos bendrijos ir Turkijos asociaciją, papildomame protokole.
(3)
Tose specialiose priemonėse numatyta tam tikromis sąlygomis sumažinti rugių iš Turkijos importo muitą. Tuo tikslu būtina, kad būtų pateiktas įrodymas, jog eksportuotojas sumokėjo jam privalomą specialų eksporto mokestį.
(4)
Pagal Reglamento (EB) Nr. 2008/97 5 straipsnį reikėtų nustatyti specialaus eksporto mokesčio sumokėjimo įrodymo tvarką.
(5)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Importuojančios valstybės narės kompetentingai institucijai pateiktas judėjimo sertifikatas A. TR.1 yra įrodymas, kad Reglamento (EB) Nr. 2008/97 5 straipsnyje minėtas specialus eksporto mokestis sumokėtas. Šiuo atveju kompetentinga institucija įrašo vieną iš šio reglamento I priedo skirsnyje „Pastabos“ pateiktų įrašų.
2 straipsnis
Reglamentas (EEB) Nr. 2622/71 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikmenų lentelę.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 6 d.